## Rješenje kojim se Nikoli Jošiću oduzima odobrenje za rad investicijskog savjetnika

### NN 155/2009 (28.12.2009.), Rješenje kojim se Nikoli Jošiću oduzima odobrenje za rad investicijskog savjetnika

155 28.12.2009 Rješenje kojim se Nikoli Jošiću oduzima odobrenje za rad investicijskog savjetnika

HRVATSKA AGENCIJA ZA NADZOR FINANCIJSKIH USLUGA

3835

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Nikoli Jošiću iz Varaždina, Milkovićeva 3, za rad investicijskog savjetnika, na sjednici održanoj 17. prosinca 2009. godine donijela je

RJEŠENJE

1. Nikoli Jošiću iz Varaždina, Milkovićeva 3, oduzima se odobrenje za rad investicijskog savjetnika.

2. Ovo rješenje upisuje se u Registar investicijskih savjetnika, koji vodi Hrvatska agencija za nadzor financijskih usluga, pod rednim brojem 95 (devetdesetpet).

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 1. prosinca 2009. godine, sukladno odredbi članka 123. Zakona o općem upravnom postupku (»Narodne novine« broj 53/91 i 103/96) i članka 541. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: Zakon), upravni postupak nadzora u predmetu oduzimanja odobrenja, Nikoli Jošiću iz Varaždina, Milkovićeva 3, za rad investicijskog savjetnika.

Nakon izvršenog uvida u predmete Agencije klasa: UP/I-451-04/07-08/33 i klasa: 451-04/09-17/22, utvrđeno je sljedeće:

Rješenjem Agencije, klasa: UP/I-451-04/07-08/33, ur.broj: 326-111/07-2 od 15. ožujka 2007. godine, Nikoli Jošiću iz Varaždina, Milkovićeva 3, zaposleniku investicijskog društva CBB Vrijednosnice d.o.o. (kasnije zaposlenik Antea brokeri d.o.o.; dalje u tekstu: Društvo), izdana je na neodređeno vrijeme dozvola za obavljanje poslova investicijskog savjetnika.

U predmetu Agencije klasa: 451-04/09-17/22, zaprimljena je 11. studenoga 2009. godine, obavijest Društva, kojom se Agencija obavještava da je s 31. listopadom 2009. godine Nikoli Jošiću prestao radni odnos na poslovima investicijskog savjetnika u Društvu. Istu obavijest dostavio je i Nikola Jošić.

Nadalje, 10. prosinca 2009. godine u Agenciji je zaprimljen podnesak Nikole Jošića u kojem navodi da je suglasan sa oduzimanjem odobrenja za obavljanje poslova investicijskog savjetnika.

Sukladno odredbi članka 24. stavak 2. Zakona, investicijski savjetnik je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1., 2., 4. i 5. Zakona, odnosno zaposlenik društva za upravljanje otvorenim investicijskim fondovima s javnom ponudom koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 4. i 5. Zakona.

Odredbom članka 27. stavak 1. točka 4. Zakona propisano je da će Agencija investicijskom savjetniku oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

S obzirom da je iz zaprimljenih podnesaka razvidno da Nikola Jošić više ne ispunjava uvjete na temelju kojih mu je izdano odobrenje za rad, valjalo je, sukladno odredbi članka 27. stavak 1. točka 4. Zakona, riješiti kao u izrijeci ovog rješenja, dakle oduzeti mu odobrenje za rad investicijskog savjetnika i provesti upis oduzimanja odobrenja u Registar investicijskih savjetnika koji vodi Agencija, s danom upisa 17. prosinca 2009. godine, pod rednim brojem 95 (devetdesetpet).

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

Klasa: UP/I-451-04/09-08/31

Urbroj: 326-111/09-2

Zagreb, 17. prosinca 2009.

Član Uprave
Ivan Vrljić, v. r.

Rješenje, NN 155/2009-3835